Page:Gospel of Saint John in West-Saxon.djvu/97

, 31] 23. For þām cwǣdon his māgas, Hē hæfþ ylde; āxiað hine sylfne.

24. Đā clypodon hig eft þone mann þe ǣr blind wæs, and cwǣdon tō him, Sege Gode wuldor; wē witon þæt hē is synful.

25. And hē cwæð, Gif hē synful is, þæt ic nāt; ān þing ic wāt, þæt ic wæs blind, and þæt ic nū gesēo.

26. Đā cwǣdon hig tō him, Hwæt dyde hē þē? hū ontȳnde hē þīne ēagan?

27. Hē andswarode him and cwæð, Ic ēow sǣde ǣr, and gē gehȳrdon; hwī wylle gē hyt eft gehȳran? cweðe gē wylle gē bēon his leorningcnihtas?

28. Þā wyrigdon hig hine, and cwǣdon, Sī þū his leorningcniht; wē synt Moyses leorningcnihtas.

29. Wē witon þæt God spæc wiþ Moyses; nyte wē hwanon þēs is.

30. Sē man andswarode and cwæð tō him, Þæt is wundorlīc þæt gē nyton hwanon hē is, and hē untȳnde mīne ēagan.

31. Wē witon sōþlīce þæt God ne gehȳrþ synfulle; ac gif hwā is Gode gecoren, and his willan wyrcð, þone hē gehȳrð.